钦定古今图书集成/明伦汇编/宫闱典/第072卷 > 《谏太子承乾营造曲室书》唐·于志宁
## 钦定古今图书集成/明伦汇编/宫闱典/第072卷 > 《谏太子承乾营造曲室书》唐·于志宁

臣闻“克俭节用，实弘道之源；崇侈恣情，乃败德之本。
是以凌云概日，戎人于是致讥；峻宇雕墙，夏禹以之
作诫。昔赵盾匡晋，吕望师周，或劝之以节财，或谏之
以重敛，莫不尽忠以佐国，竭诚以奉君，欲使茂实播
于无穷，英声被乎物听，咸著简策，以为美谈。今所居
东宫，随日营建，观之者尚惊其侈，见之者犹叹其华。
何容此中更有修造，财帛日费，土木不停，穷斤斧之
工，极磨砻之妙。且丁匠官奴入内，比者曾无监管。此
等或兄犯国章，或弟罹王法，往来御苑，出入禁闱，钳
凿缘其身，槌杵在其手。监门本防非虑，宿卫以备不
虞。直长既自不知，千牛又复不见，爪牙在外，厮役在
内，所司何以自安？臣下岂容无惧？又”郑卫之乐，古谓
淫声。昔《朝歌》之乡，回车者墨翟；夹谷之会，挥剑者孔
丘。先圣既以为非，通贤将以为失。顷闻宫内屡有鼓
声，太乐伎儿，入便不出，闻之者股栗，言之者心战。往
年口敕，伏请重寻圣旨殷勤，明诫恳切，在于殿下，不
可不思；至于微臣，不可无惧。臣自驱驰宫阙，已积岁
年，犬马尚解识恩，木石犹能知感。所有管见，敢不尽
言。如鉴以丹诚，则臣有生路；若责其忤旨，则臣是罪
人。但悦意取容，臧孙方以疾疢，犯颜逆耳，《春秋》比之
药石。伏愿停工匠之作，罢久役之人，绝郑卫之音，斥
群小之辈，则三善允备，万国作贞矣。